CELEX: 32015R0824
Language: sk
Date: 2015-05-27 00:00:00
Title: Vykonávacie nariadenie Komisie (EÚ) 2015/824 z 27. mája 2015, ktorým sa mení nariadenie (ES) č. 900/2008, ktorým sa ustanovujú metódy analýzy a iné technické ustanovenia nevyhnutné na vykonávanie dovozného režimu pre niektoré tovary vznikajúce spracovaním poľnohospodárskych výrobkov

28.5.2015   
            
            
               SK
            
            
               Úradný vestník Európskej únie
            
            
               L 130/4
            
         VYKONÁVACIE NARIADENIE KOMISIE (EÚ) 2015/824
   z 27. mája 2015,
   ktorým sa mení nariadenie (ES) č. 900/2008, ktorým sa ustanovujú metódy analýzy a iné technické ustanovenia nevyhnutné na vykonávanie dovozného režimu pre niektoré tovary vznikajúce spracovaním poľnohospodárskych výrobkov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov a ktorým sa zrušujú nariadenia Rady (ES) č. 1216/2009 a (ES) č. 614/2009 (1), a najmä na jeho článok 35 ods. 2,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2), a najmä na jeho článok 9 ods. 1 písm. a),
   keďže:
   
               (1)
            
            
               Nariadenie Rady (ES) č. 900/2008 (3) ustanovuje metódy analýzy nevyhnutné na výpočet dovozného cla pre niektoré spracované poľnohospodárske výrobky na základe ich obsahu mliečneho tuku, mliečnej bielkoviny, škrobu/glukózy a sacharózy/invertného cukru/izoglukózy.
            
         
               (2)
            
            
               Uvedené metódy analýzy sa používajú na overenie zloženia dovážaných spracovaných poľnohospodárskych výrobkov, ako je deklarované v dovoznom vyhlásení. Poľnohospodárska zložka dovozného cla sa vo viacerých prípadoch vypočítava na základe deklarovaného zloženia. Metódy analýzy sa uplatňujú na vzorkách odobraných colnými orgánmi z dovezeného tovaru.
            
         
               (3)
            
            
               Ak nie sú v zložení tovaru deklarované iné tuky ako mliečny tuk, obsah mliečneho tuku v dovážaných spracovaných poľnohospodárskych výrobkoch sa stanoví extrakciou petroléterom po hydrolýze s kyselinou chlorovodíkovou. Ak sú v zložení tovaru deklarované aj iné tuky ako mliečny tuk, obsah mliečneho tuku sa vypočíta na základe percentuálnej koncentrácie kyseliny maslovej za predpokladu, že obsah kyseliny maslovej v mliečnom tuku je na konštantnej úrovni. Na základe vedeckých dôkazov koncentrácia kyseliny maslovej vyjadrenej ako metylbutyrát v mliečnom tuku dosahuje 4 % a z tohto dôvodu sa pri výpočte uplatní koeficient 25. Obe metódy sa počas skúšok spôsobilosti a vzhľadom na dlhodobé skúsenosti s nimi vo všeobecnosti preukázali ako spoľahlivé.
            
         
               (4)
            
            
               V dôsledku výrobného postupu však niektoré mliečne výrobky majú znížený obsah kyseliny maslovej v mliečnom tuku, ktorý obsahujú. Spoločné výskumné centrum Komisie v správe z 13. marca 2015 (4) zistilo, že k znižovaniu obsahu kyseliny maslovej v mliečnom tuku dochádza pri mliečnych výrobkoch v dôsledku odstreďovania, mútenia alebo procesu výroby syrov, napríklad pri odstredenom mlieku, cmare a srvátke a pri výrobkoch získaných ich ďalším spracovaním, napríklad pri sušenom odstredenom mlieku, mliečnom bielkovinovom koncentráte, mliečnom bielkovinovom izoláte, sušenom cmare, sušenej sladkej srvátke, sušenej kyslej srvátke, srvátkovom bielkovinovom koncentráte alebo srvátkovom bielkovinovom izoláte. Z experimentálnych dôkazov vyplýva, že stupeň znižovania obsahu kyseliny maslovej v mliečnom tuku izolovanom z týchto výrobkov je približne 50 %.
            
         
               (5)
            
            
               Ak sa takéto mliečne výrobky použijú na výrobu spracovaných poľnohospodárskych výrobkov, znižovaný obsahu kyseliny maslovej je aj v obsahu mliečneho tuku v spracovaných poľnohospodárskych výrobkoch vyrobených na ich základe. Ak sa nepridávajú žiadne iné mliečne výrobky, v spracovaných poľnohospodárskych výrobkoch sa prejavuje rovnaká miera zníženia obsahu.
            
         
               (6)
            
            
               Všetky mliečne výrobky so zníženým obsahom kyseliny maslovej v mliečnom tuku, ktorý obsahujú, majú nízky obsah mliečneho tuku a vysoký obsah mliečnych bielkovín v sušine. Priemerný obsah mliečnych bielkovín v týchto výrobkoch je prevažne najmenej osemkrát vyšší ako ich priemerný obsah mliečneho tuku.
            
         
               (7)
            
            
               V dôsledku zníženia obsahu kyseliny maslovej analyzovaný obsah mliečneho tuku v spracovanom poľnohospodárskom výrobku stanovený aktuálne platnou metódou môže byť nižší, ako je obsah mliečneho tuku deklarovaný v dovoznom vyhlásení. Následne by to mohlo viesť k zatriedeniu pod iný doplnkový kód a výpočtu rozdielneho dovozného cla ako pri výrobkoch bez zníženého obsahu kyseliny maslovej.
            
         
               (8)
            
            
               Vo väčšine prípadov evidentne nižší obsah mliečneho tuku stanovený aktuálne platnou metódou vedie k zatriedeniu pod doplnkový kód, čoho výsledkom je dovozné clo nižšie ako dovozné clo uplatňované v prípade výrobkov, ktoré obsahujú rovnaké množstvo mliečneho tuku s nezníženým obsahom kyseliny maslovej. Avšak v niektorých prípadoch môže evidentne nižší obsah mliečneho tuku mať za následok zatriedenie pod doplnkový kód s výrazne vyšším dovozným clom, čoho výsledkom je neopodstatnené zvýšenie daného cla.
            
         
               (9)
            
            
               Preto by sa mala zaviesť alternatívna metóda na stanovenie obsahu mliečneho tuku v týchto spracovaných poľnohospodárskych výrobkoch.
            
         
               (10)
            
            
               Metóda zavedená týmto nariadením by sa mala týkať len spracovaných poľnohospodárskych výrobkov so zníženým obsahom kyseliny maslovej, pri ktorých možno vytvoriť spoľahlivú metódu stanovenia obsahu mliečneho tuku na základe existujúcich vedeckých dôkazov. Nová metóda by sa nemala používať v prípade výrobkov, pri ktorých sú výsledky aktuálne používanej metódy analýzy spoľahlivé, alebo v prípade výrobkov, pri ktorých nie je možné vytvoriť spoľahlivú metódu stanovenia obsahu mliečneho tuku s rovnakou presnosťou a precíznosťou.
            
         
               (11)
            
            
               Z vedeckých dôkazov, ktoré sú dnes k dispozícii, vyplýva, že mieru zníženia obsahu kyseliny maslovej možno spoľahlivo stanoviť iba v prípade spracovaných poľnohospodárskych výrobkov s obsahom mliečnych bielkovín 30 % alebo vyšším a s obsahom mliečneho tuku nižším ako 6 %. Tieto výrobky sú vyrobené výlučne na základe odstredeného mlieka, srvátky alebo cmaru, alebo mliečnych prísad, ktoré z nich boli vyrobené bez pridania iných mliečnych výrobkov.
            
         
               (12)
            
            
               Znížením obsahu kyseliny maslovej v mliečnom tuku o 50 % sa obsah kyseliny maslovej v mliečnom tuku, vyjadrenej ako metylbutyrát, zníži až na 2 % namiesto 4 %. Preto by sa pri výpočte obsahu mliečneho tuku podľa novej metódy mal namiesto koeficientu 25 použiť koeficient 50.
            
         
               (13)
            
            
               Nariadenie (ES) č. 900/2008 by sa preto malo zodpovedajúcim spôsobom zmeniť.
            
         
               (14)
            
            
               Aby sa zabezpečilo splnenie cieľov úprav zavedených týmto nariadením, Komisia by mala opätovne preskúmať fungovanie metódy analýzy zavedenej týmto nariadením po uplynutí primeraného obdobia, ktoré jej umožní zhromaždiť od členských štátov dostatočné informácie o uplatňovaní tejto metódy. Tieto informácie by mali byť obmedzené iba na prvky, ktoré sú nevyhnutné na posúdenie fungovania novej metódy, bez toho, aby sa vytvorila neprimeraná administratívna záťaž.
            
         
               (15)
            
            
               Výbor pre colný kódex nedoručil stanovisko v lehote, ktorú stanovil jeho predseda,
            
         PRIJALA TOTO NARIADENIE:
   Článok 1
   Nariadenie (ES) č. 900/2008 sa mení takto:
   
               1.
            
            
               V článku 2 ods. 3:
               
                           a)
                        
                        
                           Písmeno a) sa nahrádza takto:
                           
                                       „a)
                                    
                                    
                                       Pokiaľ nie je v písmene b) alebo c) ustanovené inak, hmotnostný obsah mliečneho tuku v predloženom tovare sa stanoví extrakciou petroléterom po hydrolýze s kyselinou chlorovodíkovou.“
                                    
                                 
                     
                           b)
                        
                        
                           Dopĺňa sa písmeno c):
                           
                                       „c)
                                    
                                    
                                       Ak sa v zložení tovaru, ktorý sa účtuje podľa poľnohospodárskej zložky ustanovenej v druhej časti a v prílohe 1 k oddielu I tretej časti kombinovanej nomenklatúry uvedenej v prílohe I k nariadeniu (EHS) č. 2658/87, uvádza aj obsah iných tukov ako mliečneho tuku a obsahuje 30 % alebo viac mliečnej bielkoviny stanovenej podľa odseku 4 tohto článku a obsah mliečneho tuku uvedený deklarantom je menej ako 6 %, namiesto postupu stanoveného v písmene b) sa uplatňuje tento postup:
                                       
                                                   —
                                                
                                                
                                                   celkové percento hmotnosti tukov v tovare sa stanoví tak, ako je uvedené písmene a),
                                                
                                             
                                                   —
                                                
                                                
                                                   na účely stanovenia obsahu mliečneho tuku sa použije metóda založená na extrakcii petroléterom, ktorej predchádzala hydrolýza s kyselinou chlorovodíkovou, a následne sa použije plynová chromatografia metylesterov mastných kyselín. Ak sa zistí prítomnosť mliečneho tuku, jeho percentuálny podiel sa vypočíta vynásobením percentuálnej koncentrácie metylbutyrátu 50, vynásobením takto získanej hodnoty celkovým hmotnostným percentom obsahu tuku v tovare a vydelením 100.“
                                                
                                             
                                 
                     
         
               2.
            
            
               Vkladá sa tento článok 4a:
               „Článok 4a
               1.   Do 17. decembra 2017 členské štáty oznámia Komisii informácie o výsledkoch analýzy vykonanej v súlade s postupmi stanovenými v článku 2 ods. 3 a 4 týkajúce sa tovaru s obsahom mliečnych bielkovín 30 % alebo viac podľa článku 2 ods. 4 a deklarovaným na colné účely od 17. júna 2015 do 17. júna 2017.
               2.   Informácie uvedené v odseku 1 sa oznamujú elektronicky a obsahujú tieto údaje:
               
                           a)
                        
                        
                           dátum prijatia colného vyhlásenia;
                        
                     
                           b)
                        
                        
                           množstvo príslušného tovaru;
                        
                     
                           c)
                        
                        
                           nomenklatúrne zatriedenie príslušného tovaru;
                        
                     
                           d)
                        
                        
                           deklarovaný doplnkový kód a v prípade tovaru, pri ktorom sa uplatnila metóda analýzy ustanovená v článku 2 ods. 3 písm. c), doplnkový kód uplatniteľný na základe výsledkov tejto metódy;
                        
                     
                           e)
                        
                        
                           obsah mliečnych bielkovín stanovený metódou analýzy uvedenou v článku 2 ods. 4;
                        
                     
                           f)
                        
                        
                           metódu analýzy použitú na stanovenie obsahu mliečneho tuku podľa článku 2 ods. 3;
                        
                     
                           g)
                        
                        
                           celkový obsah tuku stanovený metódou analýzy uvedenou v článku 2 ods. 3 písm. a);
                        
                     
                           h)
                        
                        
                           obsah mliečneho tuku stanovený metódou analýzy uvedenou v článku 2 ods. 3;
                        
                     
                           i)
                        
                        
                           ak je to vhodné, druh iného tuku ako mliečny tuk, ktorý sa nachádza v spracovanom poľnohospodárskom výrobku.
                        
                     3.   Na základe informácií získaných od členských štátov v súlade s odsekmi 1 a 2 Komisia predloží členským štátom správu o fungovaní postupu stanoveného v článku 2 ods. 3 písm. c). Komisia túto správu predloží do 17. júna 2018.“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. mája 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 150, 20.5.2014, s. 1.
   
      (2)  Ú. v. ES L 256, 7.9.1987, s. 1.
   
      (3)  Nariadenie Komisie (ES) č. 900/2008 zo 16. septembra 2008, ktorým sa ustanovujú metódy analýzy a iné technické ustanovenia nevyhnutné na vykonávanie dovozného režimu pre niektoré tovary vznikajúce spracovaním poľnohospodárskych výrobkov (Ú. v. EÚ L 248, 17.9.2008, s. 8).
   
      (4)  Správa Spoločného výskumného centra Komisie z 13. marca 2015 s názvom Technická analýza anomálií v súvislosti s testom stanoveným v článku 2 ods. 3 písm. b) nariadenia (ES) č. 900/2008 na stanovenie obsahu mliečnych tukov v spracovaných poľnohospodárskych výrobkoch na účely stanovenia dovozných ciel, keď výrobky obsahujú aj iné ako mliečne tuky (ISBN 978-92-79-45593-3, ISSN 1831-9424, DOI 10.2787/781672, EUR 27105, OPOCE LA-NA-27105-EN-N).